stanford-oval/wikipedia huggingface dataset:
โปเกมอน รูบี้ และ แซฟไฟร์

| โปเกมอน รูบี้ โปเกมอน แซฟไฟร์ |
| --- | --- |
กล่องเกมโปเกมอนภาครูบี แสดงภาพโปเกมอนในตำนาน กราวดอน โปเกมอนภาคแซฟไฟร์ แสดงภาพโปเกมอนในตำนาน ไคโอกา
ผู้พัฒนา: เกมฟรีก
ผู้จัดจำหน่าย: บริษัท โปเกมอน จำกัด นินเท็นโด
กำกับ: จุนอิจิ มาสึดะ ซาโตชิ ทาจิริ
อำนวยการผลิต: ฮิโรยูกิ จินไน ทาเกฮิโระ อิซูชิ ฮิโรอากิ ทสึรุ
ศิลปิน: เค็น ซุงิโมริ
เขียนบท: โทชิโนบุ มัตสึมิยะ อากิฮิโตะ โตมิซาวา
แต่งเพลง: โก อิจิโนเซะ โมริคาชุ อาโอกิ จุนอิจิ มาสึดะ
ชุด: โปเกมอน
เครื่องเล่น: เกมบอยอัดวานซ์
วางจำหน่าย: JP: 21 พฤศจิกายน 2545 NA: 19 มีนาคม 2546 AU: 3 เมษายน 2546EU: 25 กรกฎาคม 2546
แนว: วิดีโอเกมสวมบทบาท
รูปแบบ: เล่นคนเดียว, เล่นหลายคน
โปเกมอน รูบี้ และ แซฟไฟร์ (อังกฤษ: Pokémon Ruby Version and Sapphire Version) หรือ พ็อกเก็ตมอนสเตอร์ รูบี้ และ แซฟไฟร์ (ญี่ปุ่น: ポケットモンスター ルビー・サファイア; โรมาจิ: Poketto Monsutā Rubī Safaia) เป็นวิดีโอเกมลำดับที่สามของ โปเกมอน พัฒนาโดยบริษัทเกมฟรีก จำหน่ายโดยบริษัท โปเกมอน จำกัดและนินเท็นโด ถูกผลิตสำหรับเครื่องเล่นเกมบอยอัดวานซ์ เกมออกวางจำหน่ายครั้งแรกในประเทศญี่ปุ่นเมื่อวันที่ 21 พฤศจิกายน ค.ศ. 2002 และได้วางขายในต่างประเทศเมื่อปี ค.ศ. 2003 โดยแบ่งเป็น 2 เวอร์ชันประกอบไปด้วย พ็อกเก็ตมอนสเตอร์ รูบี้ (ญี่ปุ่น: ポケットモンスター ルビー; โรมาจิ: Poketto Monsutā Rubī) และ พ็อกเก็ตมอนสเตอร์ แซฟไฟร์ (ญี่ปุ่น: ポケットモンスター サファイア; โรมาจิ: Poketto Monsutā Safaia) ต่อมาได้เพิ่มเวอร์ชันอีกเวอร์ชันชื่อว่า พ็อกเก็ตมอนสเตอร์ เอเมอรัลด์ (ญี่ปุ่น: ポケットモンスター エメラルド; โรมาจิ: Poketto Monsutā Emerarudo) ออกวางจำหน่ายครั้งแรกในประเทศญี่ปุ่นเมื่อวันที่ 16 กันยายน ค.ศ. 2004
ต่อมาได้ถูกนำมาทำใหม่สำหรับเครื่องนินเท็นโด 3ดีเอส ในชื่อ โปเกมอน โอเมการูบี้ และ แอลฟาแซฟไฟร์
ประวัติ

โปเกมอน รูบี้ และ แซฟไฟร์ เป็นเกมโปเกมอนชุดใหม่ของซีรีส์เกมโปเกมอน ชุดที่ 3 โดยหน้าปกของเกมประจำเวอร์ชันนี้คือ กราด้อน (รูบี้) และ ไคโอก้า (แซฟไฟร์) โดยตัวเกมได้เข้าสู่รุ่นของเกมบอยอัดวานซ์ (GBA) หลังจากที่ผลิตจากเกมบอยคัลเลอร์เป็นเวลายาวนาน ทำให้เกมนี้ได้ปรับประสิทธิภาพมากกว่าเครื่องเล่นเก่าคุณภาพกราฟิกต่างๆ ของเกมให้ทันสมัยยิ่งขึ้น รวมทั้งเพิ่มระบบการเล่นใหม่ในรูปแบบการแข่งซึ่งนั่นก็คือแท็กแบทเทิล รวมทั้งความสามารถพิเศษของโปเกมอนและเพิ่มส่วนนิสัย
ในส่วนผู้กำกับเกมได้ จุนอิจิ มัตสึดะ มารับหน้าที่เป็นผู้กำกับเกมนี้ หลังจากที่ ซาโตชิ ทาจิริ ได้กำกับเกมซีรีส์โปเกมอนตั้งแต่ โปเกมอน เรด, กรีน, บลู, พิคาชู, โปเกมอน โกลด์ และ ซิลเวอร์ จนกระทั่งได้ลาออกจากการส่วนกำกับในช่วงที่ระหว่างพัฒนาเกมคริสตัลเวอร์ชันอยู่ จึงทำให้ จุนอิจิ มัตสึดะ เข้ามาดูแลงานกำกับเกมนี้เป็นต้นมา
ความแตกต่างที่สำคัญระหว่าง รูบี้ และ แซฟไฟร์ คือการปรากฏของโปเกมอนเฉพาะของเวอร์ชันที่มี, ประเภทของโปเกมอนที่ปรากฏ, ข้อความรายละเอียดจากสมุดภาพโปเกมอน และ กลุ่มศัตรูที่แตกต่างกัน โดยรายละเอียดฉากของเกมบทสนทนาของตัวละครจะแตกต่างกันไปในแต่ละเวอร์ชัน
ในส่วนของโปเกมอนได้เพิ่มโปเกมอนตัวใหม่ถึง 135 ชนิดด้วยกันและรวมจากโปเกมอนจำนวน 251 ชนิดที่ปรากฏก่อนหน้านี้ รวมกันเป็น 386 ชนิด ซึ่งได้ถูกเก็บข้อมูลในข้อมูลเกมที่ลง GBA มาแล้ว 5 เกม ในส่วนของตัวเกมมีให้จับเพียง 200 ชนิด ซึ่งจำนวน 200 ชนิดที่ให้จับนั้นมีข้อมูลจากสมุดภาพภูมิภาคเฉพาะโดยเรียกว่า สมุดภาพโฮเอ็น (ホウエン図鑑, Hoenn Dex) (ยกเว้น จิราชิ, เดอ็อกซิส ที่เป็นโปเกมอนมายาซึ่งได้จากแคมเปญต่างๆ) ในส่วนโปเกมอนที่ไม่ได้ถูกบันทึกข้อมูลในสมุดภาพโฮเอ็นนั้น ในช่วงแรกที่วางจำหน่ายเกมยังไม่ได้มีการบอกว่าตามหาที่ไหน จนกระทั่งในอีก 1 ปีถัดมา ได้มีเกม โปเกมอน โคลอสเซียม ที่วางนำหน่ายเมื่อวันที่ 21 พฤศจิกายน ค.ศ. 2003 ผลิตสำหรับเกมคิวบ์ และ โปเกมอน ไฟร์เรด และ ลีฟกรีน วางจำหน่ายเมื่อวันที่ 29 มกราคม ค.ศ. 2004 รวมทั้งเกมเวอร์ชันใหม่ พ็อกเก็ตมอนสเตอร์ เอเมอรัลด์ ที่วางจำหน่ายเมื่อวันที่ 16 กันยายน ค.ศ. 2004 ทำให้เกมดังกล่าวสามารถแลกเปลี่ยนหรือโอนข้อมูลมาได้จากโปเกมอน 185 ชนิดที่เหลือ ในส่วนการแลกเปลี่ยนให้กับโคลอสเซียม ทำให้ไม่แสดงผลและไม่สามารถยืนยันในข้อมูลสมุดภาพได้ แต่หากได้รับโปเกมอนอื่นที่ไม่ใช่สมุดภาพโฮเอ็นจะถูกยกยอดในรูปแบบ สมุดภาพประจำชาติ (全国図鑑, National Dex) แทน หากแลกเปลี่ยนโปเกมอนไปยังเกม ไฟร์เรด, ลีฟกรีน และ เอเมอรัลด์ ซึ่งทำให้สามารถลงทะเบียนข้อมูลสมุดภาพตั้งแต่หมายเลข 001 ถึงหมายเลข 386 ได้
ระบบเกม > แท็กแบทเทิล

ระบบใหม่ที่ถูกเพิ่มเติมจากเกมโดยเป็นการต่อสู้ที่ใช้โปเกมอนถึง 2 ตัวต่อสู้กัน
พ็อกเก็ตมอนสเตอร์ เอเมอรัลด์

| โปเกมอน เอเมอรัลด์ |
| --- | --- |

ผู้พัฒนา: เกมฟรีก
ผู้จัดจำหน่าย: บริษัท โปเกมอน จำกัด นินเท็นโด
กำกับ: ชิเงกิ โมริโมโตะ
อำนวยการผลิต: ฮิโรยูกิ จินไน ฮิโตชิ ยามากามิ กาคุจิ โนโมโตะ ฮิโรอากิ ทสึรุ
ศิลปิน: เค็น ซุงิโมริ
เขียนบท: อากิฮิโตะ โตมิซาวา ฮิโตมิ ซาโต้ โทชิโนบุ มัตสึมิยะ
แต่งเพลง: โก อิจิโนเซะ จุนอิจิ มาสึดะ โมริคาชุ อาโอกิ ฮิโตมิ ซาโต้
ชุด: โปเกมอน
เครื่องเล่น: เกมบอยอัดวานซ์
วางจำหน่าย: JP: 16 กันยายน 2547 NA: 1 พฤษภาคม 2548AU: 9 มิถุนายน 2548EU: 21 ตุลาคม 2548
แนว: วิดีโอเกมสวมบทบาท
รูปแบบ: เล่นคนเดียว, เล่นหลายคน
โปเกมอน เอเมอรัลด์ (อังกฤษ: Pokémon Emerald Version) หรือ พ็อกเก็ตมอนสเตอร์ เอเมอรัลด์ (ญี่ปุ่น: ポケットモンスター エメラルド; โรมาจิ: Poketto Monsutā Emerarudo) เป็นเวอร์ชัน
ใหม่ที่ต่อยอกมาจากเวอร์ชัน รูบี้ และ แซฟไฟร์ และเป็นส่วนหนึ่งของรุ่นที่ 3 ของโปเกมอนซีรีส์ โดยหน้าปกเกมโปเกมอนที่ปรากฏตัวคือ เร็คคูซ่า โดยเวอร์ชัน เอเมอรัลด์ มีจุดที่เหมือนและแตกต่างกับ รูบี้ และ แซฟไฟร์ ประกอบไปด้วย การปรากฏของโปเกมอนที่แตกต่างกันกับเวอร์ชันก่อนหน้าและข้อความรายละเอียดของสมุดภาพ แต่มีการเพิ่มบางสถานการณ์และระบบ มีการเปลี่ยนแปลงเช่น การเปลี่ยนแปลงแผนที่และกราฟิกโปเกมอนบางส่วน, เสื้อผ้าของตัวละครหลักที่เปลี่ยนแปลง, การรองรับไวเลสอแด็ปเตอร์ และการเปลี่ยนแปลงฉากเปิดของเกม
ในส่วนแพ็กเกจสินค้าของเกม ได้แถมส่วนไวเลสอแด็ปเตอร์ เช่นเดียวกับ ไฟร์เรด และ ลีฟกรีน ที่วางขายในก่อนหน้านี้ แต่ว่าล็อตที่ผลิตตั้งแต่ 23 พฤศจิกายน ค.ศ. 2005 ไม่มีแถมส่วนนี้
กระแสตอบรับ

รูบี้ และ แซฟไฟร์ ได้รับการตอบรับส่วนใหญ่ในด้านดี แม้ว่านักวิจารณ์จะถูกแบ่งกันประเมินเกมกันคนละส่วน โดยเฉพาะการเล่นและกราฟิก ข้อตำหนิส่วนใหญ่คือการเล่นที่ไม่เปลี่ยนแปลงไปจากภาคก่อนหน้ามากนัก ความนิยมของเกมโปเกมอนเริ่มลดลงในขณะนั้น และยอดขายของเกมทำได้น้อยกว่าเจนเนอเรชันเก่า อย่างไรก็ตาม เกมยังคงประสบความสำเร็จ ตามข้อมูลของไอจีเอ็น เกมทำยอดขายได้ 16 ล้านหน่วย ถือเป็นเกมที่ขายดีที่สุดบนเครื่องเล่นเกมบอยแอดวานซ์
แหล่งข้อมูลอื่น

เว็บไซต์อย่างเป็นทางการ (โปเกมอน)
โปเกมอน รูบี้ และ แซฟไฟร์(ญี่ปุ่น)
โปเกมอน เอเมอรัลด์(ญี่ปุ่น)
เว็บไซต์หน้าเพจของนินเท็นโด
โปเกมอน รูบี้ และ แซฟไฟร์(ญี่ปุ่น)
โปเกมอน เอเมอรัลด์(ญี่ปุ่น)
เว็บไซต์อย่างเป็นทางการ (อังกฤษ)
พึ่ง ศรีจันทร์

| พึ่ง ศรีจันทร์ |
| --- | --- |


ประธานสภาผู้แทนราษฎรไทย
ดำรงตำแหน่ง 13 พฤษภาคม – 8 พฤศจิกายน พ.ศ. 2490
ก่อนหน้า: เกษม บุญศรี
ถัดไป: เกษม บุญศรี
 
ข้อมูลส่วนบุคคล
เกิด: 14 พฤษภาคม พ.ศ. 2450
เสียชีวิต: 13 ตุลาคม พ.ศ. 2535 (85 ปี)
พรรคการเมือง: พรรคสหชีพ พรรคชาตินิยม
คู่สมรส: คุ้ม ศรีจันทร์

พึ่ง ศรีจันทร์ (14 พฤษภาคม พ.ศ. 2450 - 13 ตุลาคม พ.ศ. 2535) อดีตประธานสภาผู้แทนราษฎรไทย 1 สมัย อดีตรัฐมนตรี 2 สมัย และอดีตสมาชิกสภาผู้แทนราษฎรจังหวัดอุตรดิตถ์ 4 สมัย
ประวัติ

นายพึ่ง ศรีจันทร์ เกิดเมื่อวันที่ 14 พฤษภาคม พ.ศ. 2450 ที่เรือนแพในแม่น้ำยม ที่บ้านท่าทราย ตำบลกง อำเภอกงไกรลาศ จังหวัดสุโขทัยโดยไม่ทราบชื่อของบิดาและมารดา โดยนามสกุล "ศรีจันทร์" นั้นมาจากชื่อของปู่และย่ามาต่อกัน มารดาของนายพึ่งเสียชีวิตตั้งแต่นายพึ่งอายุได้แค่ 5 ขวบ และอีก 2 ปีต่อมาก็กำพร้าบิดา จึงมีตาและยายเป็นผู้เลี้ยงดู
จบการศึกษาจากโรงเรียนประชาบาลที่บ้านท่าทราย จากนั้นจึงย้ายมาศึกษาต่อในวระดับชั้นมัธยมศึกษาที่จังหวัดพิษณุโลก สามารถสอบได้เป็นที่ 1 ของโรงเรียน จนกระทั่งจบการศึกษาในชั้นมัธยมศึกษาปีที่ 6 จึงเข้าศึกษาต่อที่โรงเรียนกฎหมายของกระทรวงยุติธรรม และเป็นหนึ่งในลูกศิษย์ของนายปรีดี พนมยงค์ จบเนติบัณฑิตไทยในปี พ.ศ. 2469 จากนั้นได้ประกอบอาชีพทนายความที่จังหวัดเชียงใหม่อยู่ระยะหนึ่ง จากนั้นจึงได้ย้ายมาอาศัยอยู่ที่จังหวัดอุตรดิตถ์และประกอบอาชีพเกษตรกรและค้าไม้สักไปด้วย
ในช่วงสงครามโลกครั้งที่ 2 นายพึ่งได้เข้าร่วมเป็นสมาชิกขบวนการเสรีไทย รับผิดชอบภารกิจด้านจังหวัดพิษณุโลก, อุตรดิตถ์, สุโขทัย และตาก ปฏิบัติหน้าที่ได้เป็นอย่างดี จนได้รับฉายาว่า "นายพลผึ้ง"
งานการเมือง

นายพึ่ง ศรีจันทร์ ได้รับการเลือกให้เป็นสมาชิกสภาผู้แทนราษฎรครั้งแรกใน พ.ศ. 2480 และได้รับเลือกตั้งเรื่อยมา รวม 4 สมัย  อีกทั้งยังได้รับเลือกเป็นประธานสภาผู้แทนราษฎร 1 สมัย และสมาชิกวุฒิสภา 1 สมัย
งานการเมือง > สมาชิกสภาผู้แทนราษฎร

นายพึ่ง ศรีจันทร์ ได้รับการเลือกตั้งเป็นสมาชิกสภาผู้แทนราษฎรมาแล้ว 4 สมัย คือ
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2480 จังหวัดอุตรดิตถ์
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2481 จังหวัดอุตรดิตถ์
การเลือกตั้งสมาชิกสภาผู้แทนราษฎรไทยเพิ่มเติม สิงหาคม พ.ศ. 2489 จังหวัดอุตรดิตถ์
การเลือกตั้งสมาชิกสภาผู้แทนราษฎรไทยเป็นการทั่วไป กุมภาพันธ์ พ.ศ. 2500 จังหวัดอุตรดิตถ์ พรรคชาตินิยม
งานการเมือง > ประธานสภาผู้แทนราษฎร

นายพึ่ง ศรีจันทร์ ได้รับการเลือกตั้งเป็นประธานสภาผู้แทนราษฎรไทย ในชุดที่ 4 โดยหลังการรัฐประหารในวันที่ 8 พฤศจิกายน พ.ศ. 2490 นายพึ่งในฐานะประธานสภาได้ทำการเปิดประชุมสภาขึ้น ในวันที่ 12 พฤศจิกายน พ.ศ. 2490 เนื่องจากได้นัดหมายก่อนหน้านั้นแล้ว แต่การประชุมก็ไม่เกิดขึ้นเนื่องจากสมาชิกมาไม่ครบ และเป็นนายทหาร คือ พันโท กาจ กาจสงคราม ต้องมาเชิญตัวออกไป
งานการเมือง > สมาชิกวุฒิสภา

นายพึ่ง ศรีจันทร์ ได้รับการเลือกตั้งเป็นสมาชิกวุฒิสภาไทย ชุดที่ 1มาแล้ว
งานการเมือง > รัฐมนตรี

นายพึ่ง ศรีจันทร์ ได้รับการแต่งตั้งเป็นรัฐมนตรีมาแล้ว 2 สมัย คือ
รัฐมนตรี คณะรัฐมนตรีไทย คณะที่ 12
รัฐมนตรี คณะรัฐมนตรีไทย คณะที่ 13
ถึงแก่อสัญกรรม

นายพึ่ง ศรีจันทร์ ถึงแก่อสัญกรรมเมื่อวันที่ 13 ตุลาคม พ.ศ. 2535 สิริอายุได้  85 ปี
โรงเรียนเมืองสุราษฎร์ธานี

| โรงเรียนเมืองสุราษฎร์ธานี Mueang Surat Thani School |
| --- | --- |
เมธาวี อตฺตโน วฒฺฑนํ อาเนติ  (การศึกษาย่อมนำความเจริญมาสู่ตน) 
ที่ตั้ง

223 หมู่ที่ 4 ถนนลูกเสือ ตำบลมะขามเตี้ย  อำเภอเมืองสุราษฎร์ธานี จังหวัดสุราษฎร์ธานี 84000
ข้อมูล
ชื่ออื่น: ม.ส.ธ. / MST
ประเภท: รัฐ
หน่วยงานกำกับ: กระทรวงศึกษาธิการ
ผู้อำนวยการ: ธีรเดช จู่ทิ่น
ระดับปีที่จัดการศึกษา: ชั้นมัธยมศึกษาปีที่ 1-6
จำนวนนักเรียน: 2,280 คน (โดยประมาณ)
สี:   ม่วง   เหลือง
เพลง: มาร์ชเมืองสุราษฎร์ธานี
เว็บไซต์: http://www.mst.ac.th  เว็บไซต์โรงเรียนเมืองสุราษฎร์ธานี   https://www.facebook.com/muangsuratthanischool.mst/ Facebook Page โรงเรียนเมืองสุราษฎร์ธานี
โรงเรียนเมืองสุราษฎร์ธานี ก่อตั้งเมื่อวันศุกร์ ที่ 17 กุมภาพันธ์ พ.ศ. 2499 มีเนื้อที่ทั้งหมด 27 ไร่ 1 งาน 13.2 ตารางวา เป็นโรงเรียนสหศึกษาสังกัดกองการมัธยมศึกษา กรมสามัญศึกษา กระทรวงศึกษาธิการ เป็นโรงเรียนมัธยมศึกษานำร่อง ที่ใช้หลักสูตรการเรียนการสอน ฉบับปี พ.ศ. 2524 เป็นโรงเรียนแห่งแรกของจังหวัดสุราษฎร์ธานี
สัญลักษณ์ประจำโรงเรียน

ชื่ออื่น : โรงเรียนเมืองสุราษฎร์, โรงเรียนเมืองฯ
อักษรย่อ : ม.ส.ธ. / MST
คติพจน์ประจำโรงเรียน : เมธาวี อตฺตโน วฒฺฑนํ อาเนติ การศึกษาย่อมนำความเจริญมาสู่ตน
อัตลักษณ์ประจำโรงเรียน : งามอย่างไทย
ความหมาย : งามมารยาท งามน้ำคำ งามน้ำใจ
ตราประจำโรงเรียน : สามเหลี่ยมด้านเท่าในรูปวงกลมล้อมรอบด้วยสี่เหลี่ยมจัตุรัส
ความหมาย : รู้หน้าที่  มีกฎวินัย  มีเหตุผล  สามารถทำให้กลุ่มคนภายในสังคมอยู่รวมกันได้ อย่างมีความสุขและปรองดองภายใต้กฎกติกาเดียวกัน
สีประจำโรงเรียน​ : ม่วง-เหลือง
ม่วง : ความหนักแน่น เข้มขรึม ความสงบและสง่างาม
เหลือง : ธรรมะ ปัญญา ความร่าเริงและความสุข
ดอกไม้ประจำโรงเรียน​ : ดอกบัว
คำขวัญประจำโรงเรียน​ : เชิดชูสถาบัน หมั่นเรียนรู้ คู่คุณธรรม
ความหมาย : ยึดมั่นและเชิดชู  สถาบันชาติ ศาสนา พระมหากษัตริย์ ประชาชน ครอบครัวและโรงเรียน เป็นผู้มีซึ่งความขยัน หมั่นแสวงหาความรู้อยู่เสมอ มีคุณธรรม  จริยธรรม และคุณลักษณะอันพึงประสงค์ที่เหมาะสมกับศีลธรรมอันดีของชาติ
ปรัชญาประจำโรงเรียน : คิด ทำ แก้ปัญหา
ความหมาย : การแก้ปัญหาอย่างปัญญาชน  พิจารณาอย่างมีวิจารณญาณ ตั้งใจ มุ่งมั่น กระทำการต่าง ๆ อย่างมียุทธศาสตร์เพื่อให้เกิดประสิทธิภาพในการทำงานและการแก้ปัญหาโดยสันติวิธี รอบคอบ และมีเหตุมีผล
เพลงประจำโรงเรียน : มาร์ช ม.ส.ธ. / มาร์ช ม่วง-เหลือง / บัวกลางเมือง / รำวง ม.ส.ธ ร่วมใจ
ทำเนียบผู้อำนวยการ

| 0 | 1 | 2 | 3 | 4 |
| --- | --- | --- | --- | --- |
| ลำดับที่ | รายนาม | ตำแหน่ง | ปีการศึกษา | สิ้นสุด |
| 1 | นายทรง จีระกูล | อาจารย์ใหญ่ | พ.ศ. 2500 | พ.ศ. 2527 |
| 2 | นายณรงค์  กาญจนประทุม | ผู้อำนวยการ | พ.ศ.  2527 | พ.ศ. 2533 |
| 3 | นายกาญจน์ จามพัฒน์ | ผู้อำนวยการ | พ.ศ.  2533 | พ.ศ. 2535 |
| 4 | นายโกวิทย์ นวลขาว | ผู้อำนวยการ | พ.ศ.  2535 | พ.ศ. 2541 |
| 5 | นายไพโรจน์ อินทร์ศรีสม | ผู้อำนวยการ | พ.ศ.  2541 | พ.ศ. 2543 |
| 6 | นายนิคม  โพธิ์เพชร | ผู้อำนวยการ | พ.ศ.  2543 | พ.ศ. 2547 |
| 7 | นายสุนิตย์ พิมาน | ผู้อำนวยการ | พ.ศ. 2547 | พ.ศ. 2550 |
| 8 | ว่าที่ร้อยตรีทวีศักดิ์  ยศถา | ผู้อำนวยการ | พ.ศ. 2550 | พ.ศ. 2555 |
| 9 | นายเจนจัด ภักดีไทย | ผู้อำนวยการ | พ.ศ. 2555 | พ.ศ. 2557 |
| 10 | นายพิศิษฐ์ ศักดา | ผู้อำนวยการ | พ.ศ. 2557 | พ.ศ. 2560 |
| 11 | นายเกรียงไกร    แก้วมีศรี | ผู้อำนวยการ | พ.ศ. 2560 | พ.ศ. 2562 |
| 12 | นางวรรณา​ มณีรัตน์ | ผู้อำนวยการ | พ.ศ.​ 2562 | พ.ศ. 2563 |
| 13 | นายสมชาย กิจคาม | ผู้อำนวยการ | พ.ศ. 2563 | พ.ศ. 2567 |
| 14 | นายธีรเดช จู่ทิ่น | ผู้อำนวยการ | พ.ศ. 2567 | ปัจจุบัน |
ประวัติ

โรงเรียนเมืองสุราษฎร์ธานี ก่อตั้งเมื่อ วันศุกร์ ที่ 17 กุมภาพันธ์ พ.ศ. 2499 (ขึ้น 7 ค่ำ เดือน 4 ตามปฏิทินจันทรคติ ปีมะแม) เหตุผลที่จัดตั้งเมื่อ พ.ศ. 2499 อำเภอเมืองสุราษฎร์ธานี ได้รับเงิน ก.ศ.ส.จากกระทรวงศึกษาธิการ จำนวน 40,000 บาท เพื่อสร้างโรงเรียนมัธยมศึกษาโดยให้ชื่อว่า โรงเรียนเมืองสุราษฎร์ธานี เปิดสอนตามหลักสูตรมัธยมศึกษา (หลักสูตรพิเศษขณะนั้น) กระทรวงศึกษาธิการต้องการให้โรงเรียนนี้ได้เปิดสอนนักเรียนตั้งแต่ปีการศึกษา 2499 เป็นต้นมา แต่ผู้บริหารการศึกษาของอำเภอขณะนั้น ไม่สามารถจัดการปลูกสร้างอาคารเรียนให้ทันการเปิดเรียนในภาคต้นของปีการศึกษา 2499 ได้ ทั้งนี้เพราะมีเหตุขัดข้อง 2 ประการ คือ
ประการแรก งบประมาณที่ได้รับเป็นเวลากระชั้นมาก ไม่อาจหาผู้รับเหมาก่อสร้างได้ทัน
ประการสอง ซึ่งเป็นปัญหาสำคัญยังตกลงไม่ได้ คือ ปัญหาเกี่ยวกับสถานที่ยังไม่อาจตัดสินลงไปได้ว่าจะสร้างที่ใดแน่ เพราะปัญหาที่ดิน
อย่างไรก็ตาม จำเป็นจะต้องเปิดสอนให้ได้ตามนโยบายของกระทรวงศึกษาธิการ ทางอำเภอพิจารณาเห็นว่า โรงเรียนวัดบางใบไม้ มีอาคารเรียนกว้างขวางพอที่จะอาศัยสถานที่โรงเรียนนี้เปิดทำการสอนไปพลางก่อน ในปีแรกมีนักเรียนที่จบชั้น ป.4 มาสมัครเข้าเรียน 43 คน ได้เริ่มสอนตั้งแต่วันที่ 17 พฤษภาคม 2499 ทางอำเภอได้ให้ นายประจวบ นิตย์นรา ครูโรงเรียนวัดประสิทธาราม มาทำหน้าที่ครูประจำชั้น  และให้นายวินัย วิเศษรัตน์ ครูใหญ่โรงเรียนวัดบางใบไม้รักษาการในตำแหน่งครูใหญ่ ต่อมาอำเภอและจังหวัดได้ร่วมกันพิจารณาเลือกสถานที่ ที่จะสร้างโรงเรียน ซึ่งมีอยู่ 3 แห่ง คือ
ที่วัดแหลมไผ่ ตำบลบางไทร
ที่วัดบางใบไม้ ตำบลบางใบไม้
ที่สาธารณประโยชน์หนองบัว หมู่ 4 ตำบลมะขามเตี้ย
สถานที่สองแห่งแรกไม่เหมาะสมทั้งทำเลและทั้งมีอุปสรรคหลายประการไม่อาจสร้างได้ จึงตกลงสร้างที่หนองบัว (คือ ที่ตั้งโรงเรียนขณะนี้) โรงเรียนการช่างสุราษฎร์ธานี ผู้รับเหมาก่อสร้างได้เริ่มทำการก่อสร้าง  เมื่อวันที่ 5 มีนาคม 2500 ตามแบบแปลนโรงฝึกงานของกรมสามัญศึกษา ระยะนี้ใช้เป็นอาคารเรียนและโรงฝึกงานร่วมกัน เนื่องจากงบประมาณที่ได้รับไม่เพียงพอ การก่อสร้างตอนนี้จึงไม่สมบูรณ์ กล่าวคือ ยังไม่มีประตู หน้าต่าง ฝ้าเพดาน ครั้นเมื่อวันที่ 1 สิงหาคม 2500 นายอภัย จันทวิมล อธิบดีกรมสามัญศึกษามาตรวจเยี่ยมโรงเรียน ได้เงินงบประมาณอีก 5,000 บาท เป็นค่าก่อสร้างเพิ่มเติม คือ ได้ติดประตู หน้าต่าง เสร็จเรียบร้อย เมื่อวันที่ 24 พฤษภาคม 2500 มีนักเรียนชั้นมัธยมศึกษาปีที่ 1 มาสมัครเรียน จำนวน 15 คน นางนิลุบล พัฒนมาก  เป็นครูประจำชั้น และรักษาการในตำแหน่งครูใหญ่ด้วย และเมื่อวันที่ 1 ธันวาคม 2500 ได้เริ่มเปิดทำการสอนนักเรียนที่อาคารนี้เป็นครั้งแรก สำหรับนักเรียนเดิมที่เรียนอยู่ที่โรงเรียนวัดบางใบไม้นั้น คงให้เรียนต่อไปจนจบชั้นมัธยมศึกษาปีที่ 3 ที่โรงเรียนเดิม เมื่อวันที่ 1 มิถุนายน 2500 กรมสามัญศึกษาได้แต่งตั้ง นายทรง จีระกุล มาเป็นครูโรงเรียนนี้อีกคนหนึ่ง ต่อมาได้มีคำสั่งแต่งตั้งให้เป็นครูใหญ่ เมื่อวันที่ 29 กันยายน 2520
ลักษณะชุมชน

สภาพชุมชนรอบบริเวณโรงเรียนเมืองสุราษฎร์ธานี มีลักษณะชุมชนกึ่งเมือง บริเวณใกล้เคียงโรงเรียนโดยรอบ ได้แก่
ชุมชนหนองบัว
ชุมชนมะขามเตี้ย
ชุมชนศรีธานี
อาชีพหลักของชุมชน คือ อาชีพเกษตรกรรม รับจ้างและค้าขาย เนื่องจากเป็นแหล่งสร้างงาน ส่วนใหญ่นับถือศาสนาพุทธ ประเพณี/ศิลปวัฒนธรรมท้องถิ่นที่เป็นที่รู้จักโดยทั่วไป คือ ประเพณีชักพระทอดผ้าป่า
บุคคลสำคัญ > คุณครูนวลช้อย ทีปะปาล

คุณครูนวลช้อย ทีปะปาล เกิดเมื่อวันอาทิตย์ ที่ 2 มีนาคม พ.ศ. 2480 ที่ตำบลตลาด อำเภอเมือง จังหวัดสุราษฎร์ธานี เป็นธิดาของนายวินัย วิเศษรัตน์ ชาวบางใบไม้ อำเภอเมือง และนางชื่น วิเศษรัตน์ (ปฏิบัติ) ชาวตำบลตลาด อำเภอเมือง จังหวัดสุราษฎร์ธานี จบการศึกษา ครุศาสตร์บัณฑิต จากวิทยาลัยครู สุราษฎร์ธานี สมรสกับนายสุธี ทีปะปาล มีบุตรธิดา 3 คน
บุคคลสำคัญ > คุณครูนวลช้อย ทีปะปาล > ประวัติการรับราชการ

เริ่มเข้ารับราชการเป็นครูกรมสามัญศึกษา กองการประถมศึกษา กระทรวงศึกษาธิการ เมื่อวันที่ 1 มิถุนายน พ.ศ. 2499
พ.ศ. 2499-2501 ครูจัตวา โรงเรียนวัดบางกล้วย กรมสามัญศึกษา กระทรวงศึกษาธิการ
พ.ศ. 2501-2503 ครูจัตวา โรงเรียนวัดแหลมทอง กรมสามัญศึกษา กระทรวงศึกษาธิการ
พ.ศ. 2504-2506 ครูตรี โรงเรียนโพธิ์นิมิตร กรมสามัญศึกษา กระทรวงศึกษาธิการ
พ.ศ. 2506-2521 ผู้ช่วยครูใหญ่ โรงเรียนโพธิ์นิมิตร สังกัดองค์การบริหารส่วนจังหวัดสุราษฎร์ธานี กระทรวงมหาดไทย
พ.ศ. 2521-2522 อาจารย์ 1 โรงเรียนเมืองสุราษฎร์ธานี กรมสามัญศึกษา กระทรวงศึกษาธิการ
พ.ศ. 2522-2524 อาจารย์ 2 โรงเรียนเมืองสุราษฎร์ธานี กรมสามัญศึกษา กระทรวงศึกษาธิการ
พ.ศ. 2524-2525 อาจารย์ 2 หัวหน้าหมวดกิจกรรม โรงเรียนเมืองสุราษฎร์ธานี
พ.ศ. 2525-2541 อาจารย์ 2 หัวหน้าหมวดกิจกรรมและหัวหน้างานโรงเรียนกับชุมชน โรงเรียนเมืองสุราษฎร์ธานี
พ.ศ. 2541 เกษียณอายุราชการ
บุคคลสำคัญ > คุณครูนวลช้อย ทีปะปาล > วุฒิสูงสุดทางลูกเสือ - ยุวกาชาด

หัวหน้าผู้ให้การฝึกอบรมวิชาผู้กำกับลูกเสือ (L.T.)
ผู้ทรงคุณวุฒิประเมินผลขั้นที่ 5
ผู้อำนวยการฝึกอบรมผู้บังคับบัญชายุวกาชาด
ผู้อำนวยการฝึกอบรมอาสายุวกาชาด
บุคคลสำคัญ > คุณครูนวลช้อย ทีปะปาล > ผลงานดีเด่น

พ.ศ. 2524 รับพระราชทานเหรียญลูกเสือสดุดี ชั้นที่ 1
พ.ศ. 2552 รับพระราชทานเหรียญกาชาดสมนาคุณ ชั้นที่ 2
พ.ศ. 2540 เกียรติบัตรครูผู้สอนดีเด่นระดับมัธยมศึกษาของ กรมสามัญศึกษา กระทรวงศึกษาธิการ
พ.ศ. 2541 รับโล่เกียรติคุณผู้ให้การสนับสนุนยุวกาชาดดีเด่น จากกรมพลศึกษา กระทรวงศึกษาธิการ
พ.ศ. 2541 รับโล่รางวัลผู้ให้การสนับสนุนกิจการลูกเสือดีเด่น จากสมาคมสโมสรลูกเสือสุราษฎร์ธานี
พ.ศ. 2545 ข้าราชการตัวอย่างของโรงเรียนเมืองสุราษฎร์ธานี
พ.ศ. 2545 รับโล่เกียรติคุณผู้ที่ได้อุทิศตนเพื่อการพัฒนางานด้านการศึกษา ตามแนวพระราชดำริ เรื่องธนาคารสมอง ของ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง จากสำนักงานสามัญศึกษา จังหวัดสุราษฎร์ธานี
บุคคลสำคัญ > คุณครูนวลช้อย ทีปะปาล > ผลงาน ณ โรงเรียนเมืองสุราษฎร์ธานี

ริเริ่มสร้างรั้วโรงเรียนเมืองสุราษฎร์ธานี
ขณะนั้นโรงเรียนเมืองสุราษฎร์ธานี ยังไม่มีรั้วใครจะเข้า-ออกเวลาใดก็ได้ โดยเฉพาะในช่วงเวลามีงานเทศกาล คุณครูนวลช้อย จึงได้เรียนเสนอความคิดกับนายทรง จีระกุล อาจารย์ใหญ่ในขญะนั้น ซึ่งให้ความเห็นชอบด้วยและดำเนินการให้ช่างเขียนแบบแปลนเป็นช่อง ๆ ประมาณราคาช่องละ 1,500 บาท ให้คุณครูนวลช้อย ประสานงานขอบริจาคจากบุคคลทั้งในและนอกโรงเรียน รวมแล้วได้ 10 ช่อง เริ่มทำรั้วหน้าโรงเรียนด้านซ้ายมือและในปีต่อมามีการตั้งกรรมการดำเนินงาน โดยมีคุณครูวชิร ศรเกษตริน คุณครูโวหาร สอนสง และคุณครูยงยุทธ์ คงเจริญ เป็นแกนนำสำคัญ และได้ดำเนินการมาเรื่อย ๆ จนได้รั้วโรงเรียนที่สวยงามและแข็งแรง
ริเริ่มก่อตั้งทุนการศึกษา คุณครูนวลช้อยได้รับมอบหมายจากนายทรง จีระกุล อาจารย์ใหญ่ในขณะนั้นให้รับผิดชอบงานกิจกรรมนักเรียนทำให้ใกล้ชิดนักเรียนและพบว่านักเรียนที่เรียนดี ประพฤติดีแต่ขาดแคลนทุนทรัพย์มีจำนวนมาก คุณสุณี ฉัตราภรณ์ คหบดีของจังหวัดสุราษฎร์ธานีซึ่งมีความสนิทสนมกับคุณครูนวลช้อย เมื่อได้ทราบถึงความตั้งใจของคุณครูนวลช้อยจึงได้มอบเงินให้ 2,000 บาทโดยทันที คุณครูนวลช้อยได้นำเงินมาจัดเป็นทุน 2 ประเภท คือ โดยได้เชิญ คุณสุณี ฉัตราภรณ์ มามอบทุนในปีการศึกษา 2522 นับเป็นทุนเริ่มแรกของ โรงเรียนเมืองสุราษฎร์ธานี
ทุนเรียนดีแต่ขาดแคลนทุนทรัพย์
ทุนบำเพ็ญประโยชน์ (มอบให้นักเรียนที่บำเพ็ญประโยชน์และสร้างชื่อเสียงให้โรงเรียน)
ริเริ่มก่อตั้งวงดนตรีไทยโรงเรียน
เดิมวงดนตรีไทยเป็นวงขนาดเล็กมีคุณครูลาภและคุณครูเชย เพชรดุล เป็นผู้ฝึกสอน และคุณครูนวลช้อยได้นำวงไปบรรเลงในงานทั้งของชุมชนและหน่วยงานของรัฐ ทำให้วงดนตรีไทยโรงเรียนเมืองสุราษฎร์ธานีเป็นที่รู้จักมากขึ้นพร้อมกับการเติบโตทีละน้อยของวงดนตรีไทยภายใต้งบประมาณที่จำกัดและต้องของบริจาคเครื่องดนตรีจากผู้มีจิตเมตตา วงดนตรีไทยโรงเรียนเมืองสุราษฎร์ธานีพัฒนามาถึงจุดสูงสุดในปี พ.ศ. 2548 ได้มีการลงนามในพันธะข้อตกลง (MOU) ระหว่างโรงเรียนเมืองสุราษฎร์ธานีกับองค์การบริหารส่วงจังหวัดสุราาฎร์ธานี ในการจัดการศึกษาร่วมกันโดยพัฒนาและส่งเสริมความเป็นเลิศด้านดนตรีไทย
ริเริ่มกิจกรรมนำโรงเรียนสู่ชุมชน
คุณครูนวลช้อย อยากให้โรงเรียนเป็นที่รู้จักของชุมชนมากขึ้นเมื่อพบว่าในหลักสูตรมีวิชาฟ้อนรำด้วย จึงเสนอความคิดกับฝ่ายวิชาการแลันายทรง จีระกุล อาจารย์ใหญ่ขณะนั้น ว่าจะขอเปิดวิชาฟ้อนรำด้วย แต่ทางโรงเรียนไม่มีครูนาฏศิลป์ คุณครูนวลช้อยจึงได้รับมอบหมายให้สอนวิชาฟ้อนรำตั้งแต่ปี 2521 ต่อมาโรงเรียนประสบความสำเร็จด้านการแระรำตัวกับชุมชนเป็นอย่างมาก เมื่อได้รับมอบหมายให้แสดงเปิดสนามกีฬาจังหวัด ถึง 4 ปีซ้อนและในงานอัฒจันน์เชียร์ โรงเรียนสุราษฎร์พิทยา แปลอักษรคำว่า "นวลช้อย" ถือเป็นกำลังใจที่ยิ่งใหญ่ระหว่างโรงเรียน 2 โรงที่มีต่อกันมาอย่างยาวนาน
ปรับปรุงห้องพยาบาล โรงเรียนเมืองสุราษฎร์ธานี
ในวันเกิออายุครบ 82 ปี คุณครูนวลช้อยเกิดความคิดอยากสร้างสิ่งมีประโยชน์แก่นักเรียนโรงเรียนเมืองสุราษฎร์ธานีเมื่อทราบว่าทางโรงเรียนต้องการปรับปรุงห้องพยาบาล คุณครูนวลช้อยเห็นด้วยว่าห้องพยาบาลควรได้รับการปรับปรุงให้มีความพร้อมต่อความต้องการอีกทั้งยังประโยชน์ไปถึงการรับบริจาคโลหิตของโรงพยาบาลและเหล่ากาชาด จึงได้ให้ทางโรงเรียนจัดหาช่างและ ยังมีคุณครูชัยโรจน์ หิริศักดิ์สกุล ครูช่างซึ่งเกษียณแล้ว เขียนแบบแปลนให้ จึงมีการดำเนินการปรับปรุงและมีพิธีเปิดใน วันพฤหัสบดี ที่ 4 กรกฎาคม พ.ศ. 2562
เกียรติยศและความสำเร็จ

วันที่ 20 ตุลาคม 2558 คณะคุณครูโรงเรียนเมืองสุราษฎร์ธานีเข้าเฝ้า สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ณ ศาลาดุสิดาลัย สวนจิตรลดา โดยนำนักเรียนที่ชนะเลิศการประกวดดนตรีไทยชิงถ้วยพระราชทานสมเด็จพระเทพรัตนราชสุดา สยามบรมราชกุมารี ครั้งที่ 7 เข้าเฝ้าเพื่อรับพระราชทานถ้วยรางวัล
วันที่ 12 มิถุนายน 2561 ทูลกระหม่อมหญิงอุบลรัตนราชกัญญา สิริวัฒนาพรรณวดี เสด็จฯ มาทรงติดตามการดำเนินงานโครงการ TO BE NUMBER ONE (ทูบีนัมเบอร์วัน) ของจังหวัดสุราษฎร์ธานี ทรงเปิดชมรม TO BE NUMBER ONE (ทูบีนัมเบอร์วัน) และศูนย์เพื่อนใจ TO BE NUMBER ONE (ทูบีนัมเบอร์วัน) ของศูนย์ฝึกและอบรมเด็กและเยาวชน เขต ๘ สุราษฎร์ธานี และ โรงเรียนเมืองสุราษฎร์ธานี พร้อมทั้งทรงเป็นองค์ประธานในการแสดงคอนเสิร์ต TO BE NUMBER ONE (ทูบีนัมเบอร์วัน) ณ โรงเรียนเมืองสุราษฎร์ธานี เทศบาลนครสุราษฎร์ธานี โดยนายธีระกิจ หวังมุทิตากุล นายกเทศมนตรีนครสุราษฎร์ธานี เฝ้ารับเสด็จพร้อมเข้ารับพระราชทานเข็ม ทั้งนี้นายวิชวุทย์ จินโต ผู้ว่าราชการจังหวัดสุราษฎร์ธานี กราบทูลรายงานผลการดำเนินงานโครงการ TO BE NUMBER ONE (ทูบีนัมเบอร์วัน) ของจังหวัดสุราษฎร์ธานี และกราบทูลเบิกผู้ทูลเกล้าถวายเงินเข้าโครงการ TO BE NUMBER ONE (ทูบีนัมเบอร์วัน) เบิกผู้เข้ารับพระราชทานเข็ม และเบิกเลขาธิการมูลนิธิ TO BE NUMBER ONE (ทูบีนัมเบอร์วัน) เข้ารับพระราชทานเงินเข้ามูลนิธิ TO BE NUMBER ONE (ทูบีนัมเบอร์วัน) โดยมีคณะผู้บริหาร หัวหน้าส่วนราชการทุกส่วนราชการ คณะครูนักเรียน โรงเรียนเมืองสุราษฎร์ธานี และประชาชนเฝ้ารับเสด็จฯ
วันที่ 22 มกราคม 2562 พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ทรงพระกรุณาโปรดเกล้าฯ ให้ พลตรีกัลย์สรรค์ จันทรเสน  เชิญตะกร้าสิ่งของพระราชทาน หมวก ผ้าพันคอ บัตรประจำตัวจิตอาสา  จดหมายเชิญพระราชกระแสทรงชื่นชมและทรงให้กำลังใจในการมีจิตอาสาทำความดีมายังโรงเรียนเมืองสุราษฎร์ธานี  เพื่อมอบให้แก่ นายธราเทพ บุญหาญ  นักเรียนชั้นมัธยมศึกษาปีที่ 3 ซึ่งทำความดีให้ความช่วยเหลือนายวิโรจน์ แซ่ภู่ อายุ 59 ปี  หัวใจหยุดเต้นเฉียบพลันขณะออกกำลังกายบริเวณสนามฟุตบอลใกล้สี่แยกบางใหญ่ อ.เมือง เมื่อวันที่ 9 มกราคม 2562 ด้วยการทำซีพีอาร์ (CPR) จนชีพจรคืนกลับมาและนำตัวส่งโรงพยาบาลจนปลอดภัย พร้อมกันนี้นายวิชวุทย์ จินโต ผู้ว่าราชการจังหวัดสุราษฎร์ธานี  รวมทั้งข้าราชการชั้นผู้ใหญ่ และ นายเกรียงไกร แก้วมีศรี ผู้อำนวยการโรงเรียนเมืองสุราษฎร์ธานี ร่วมแสดงความชื่นชมยินดีกับนายธราเทพ บุญหาร ที่ประกอบคุณงามความดีโดยไม่หวังสิ่งตอบแทน
รางวัลเกียรติยศดีเด่น จาก สำนักงานตำรวจแห่งชาติ
รางวัลธนาคารโรงเรียนดีเด่น
ผ่านเกณฑ์การประเมินคุณภาพจากภายนอกรอบที่ 1 ผลการประเมินอยู่ในระดับพึงพอใจ
โรงเรียนเมืองสุราษฎร์ธานี ร่วมลงนามกับโรงเรียนมัธยมบาดาวี รัฐปีนัง ประเทศมาเลเซีย ในการร่วมกันพัฒนาการจัดการศึกษา
ผ่านเกณฑ์การประเมินคุณภาพจากภายนอกรอบที่ 2 ผลการประเมินอยู่ในระดับดี
รางวัลสถานศึกษาดีเด่น
รางวัลโรงอาหารได้มาตรฐานสุขาภิบาลอาหารระดับ ดีมาก ของกรมอนามัย ประจำปี 2556
ได้รับยกย่องเป็นสถานศึกษาที่มีผลงานเด่นด้านคุณธรรม
รางวัลเหรียญทองในการแข่งขัน Robot Asian Student's Fair ณ ประเทศมาเลเซีย
ผ่านการประเมินคุณภาพรอบที่ 3 ผลการประเมินอยู่ในระดับดี
การเรียนการสอน > ระดับมัธยมศึกษาตอนต้น

ห้องเรียนทั่วไป (ห้อง 1-4)
ห้องเรียนวิทยาศาสตร์-คณิตศาสตร์ทั่วไป (ห้อง 5-6)
ห้องเรียนพิเศษ
แผนการเรียนวิทยาศาสตร์-คณิตศาสตร์-ภาษาอังกฤษ S.M.E. (ห้อง 7)
แผนการเรียนวิทยาศาสตร์-คณิตศาสตร์-เทคโนโลยี S.M.T. (ห้อง 8)
แผนการเรียนวิทยาศาสตร์-คณิตศาสตร์ S.M. (ห้อง 9-10)
การเรียนการสอน > ระดับมัธยมศึกษาตอนปลาย

แผนการเรียนภาษาไทย-สังคมศึกษา (ห้อง 1-2)
แผนการเรียนศิลป์ภาษาจีน (ห้อง 3)
แผนการเรียนคณิตศาสตร์-ภาษาอังกฤษ (ห้อง 4-5)
แผนการเรียนวิทยาศาสตร์-คณิตศาสตร์ (ห้อง 6-7)
ห้องเรียนพิเศษ
แผนการเรียนวิทยาศาสตร์-คณิตศาสตร์-ภาษาอังกฤษ S.M.E. (ห้อง 8)
แผนการเรียนวิทยาศาสตร์-คณิตศาสตร์-เทคโนโลยี S.M.T. (ห้อง 9)
แผนการเรียนวิทยาศาสตร์-คณิตศาสตร์ S.M. (ห้อง 10)
การแข่งขันกีฬาสี (หนองบัวเกมส์) > ปีการศึกษา 2567

สีแดง โกเมนปทุมมาศ
สีชมพู อุทุมพรพลอยพรรณ
สีเขียว มาลินทร์มรกต
สีฟ้า กมลาศไพลิน
สีแสด บงกชประภัสสร